अक्‍सर शाम को जब सभी मेकेनिक चले जाते तो सब्‍बरवाल साहब और बडे मिस्‍त्री अपनी थकान मिटाने बैठ जाते । उस समय जगत से कहा जाता कि '' जा बेटा एक अद्घा तो लेकर आ, हा थोड़ी सी नमकीन भी ले आना ।'' जगत बिना किसी हील हुज्‍जत के सारे काम कर देता लेकिन वह सारे काम कर सकता था लेकिन शराब की दुकान पर जाने में उसके पैर कांप जाते । रोज सोचता आज बडे मिस्‍त्री को मना कर दूंगा लेकिन वक्‍त आने पर उसकी बोलती बन्‍द हो जाती । लेकिन आज जगत ने बडे विनम्र स्‍वर में बडे मिस्‍त्री से कहा, '' सर, आप मुझ से यह मत मंगवाया करो।'' बडे मिस्‍त्री ने आज पहली बार अपने खिलाफ आवाज सुनी थी , सब्‍बरवाल साहब भी चौक गये बोले '' क्‍यों भाई जग्‍गी इसे लाने में क्‍या तकलीफ है? जगत ने अपने दबे स्‍वर में कहा '' सर, अगर कोई मुझे उस दुकान पर देख लेगा तो फिर बहन की शादी में बडी मुश्‍किल हो जायेगी, मुझे मां की और दीदी की बडी चिन्‍ता है'' । बडे मिस्‍त्री ने कहा '' बेटा जग्‍गी, तुम अपनी मां बहन का इतना ध्‍यान रखते हो, चलो अब से तुम्‍हें नहीं भेजेंगे ।'' सब्‍बरवाल साहब भी बडी हैरत से उसकी ओर देख रहे थे ।